ROZHODNUTIE KOMISIE
z 13. februára 2006
o uznaní úplne prevádzkyschopného charakteru talianskej databázy hovädzieho dobytka
[oznámené pod číslom K(2006) 350]
(Iba taliansky text je autentický)
(2006/132/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1760/2000 (1), ktorým sa zriaďuje systém identifikácie a registrácie hovädzieho dobytka a o označovaní hovädzieho mäsa a výrobkov z hovädzieho mäsa a ktorým sa zrušuje nariadenie Rady (ES) č. 820/97, a najmä na jeho článok 6 ods. 3,
keďže:
(1)
V súlade s nariadením (ES) č. 1760/2000 Taliansko predložilo žiadosť o uznanie úplne prevádzkyschopného charakteru databáz, ktoré tvoria súčasť talianskeho systému identifikácie a registrácie hovädzieho dobytka.
(2)
Talianske orgány predložili príslušné informácie, ktoré boli aktualizované 22. septembra 2005.
(3)
Talianske orgány sa zaviazali zlepšiť spoľahlivosť databáz, a tým zabezpečiť najmä to, že sa: i) implementovaním dodatočných opatrení vrátane inšpekcií dosiahne zlepšenie dodržania sedemdňovej lehoty oznamovania o narodení, presunoch a úmrtiach; ii) implementovaním dodatočných opatrení dosiahne riadne sledovanie chýb alebo nedostatkov vrátane inšpekcií, ktoré boli odhalené automaticky alebo počas inšpekcií na mieste; iii) implementujú dodatočné opatrenia, aby sa zaistilo, že všetky presuny, najmä na trhy a z trhov, sa zaznamenávajú v databáze; iv) implementovaním dodatočných opatrení sa dosiahne, že kontroly identifikácie a registrácie hovädzieho dobytka sa vykonávajú v súlade s nariadením Komisie (ES) č. 1082/2003 (2).
(4)
Talianske orgány sa zaviazali implementovať dohodnuté opatrenia na zlepšenie do 31. marca 2006.
(5)
Vzhľadom na uvedené skutočnosti je vhodné uznať úplne prevádzkyschopný charakter talianskej databázy hovädzieho dobytka,
PRIJALA TOTO ROZHODNUTIE:
Článok 1
Úplná prevádzkovateľnosť talianskej databázy hovädzieho dobytka je uznaná od 1. apríla 2006.
Článok 2
Toto rozhodnutie je určené Talianskej republike.
V Bruseli 13. februára 2006